Bivši izvršni direktor Nogometnog kluba Dinamo iz Zagreba, Zdravko Mamić uhapšen je na području Međugorja, potvrđeno je Al Jazeeri iz Državne agencije za istrage i zaštitu (SIPA).

"Policijski službenici Državne agencije za istrage i zaštitu, na osnovu Interpolove potjernice, lišili su slobode Zdravka Mamića, koji će u toku dana biti predat Sudu BiH", navela je SIPA.

Mamić je uhapšen na osnovu međunarodne tjeralice koju je za njim raspisao Županijski sud u Osijeku.

Na tom sudu Mamić je nepravomoćno osuđen na šest i pol godina zatvora zbog finnacijskih malverzacija u zagrevačkom klubu, no on je i prije izricanja presude prebjegao u BiH.

Mamić: Sve je proteklo u redu

U telefonskoj izjavi portalu Klix Mamić je rekao kako dolazi u Sarajevo gdje će se na Sudu Bosne i Hercegovine izjasniti da je protiv izručenja Republici Hrvatskoj.

"Idem na sud. Ljudi koji su me došli privesti su se lijepo predstavili i sve je proteklo u redu. Ja sam im rekao da sam ih očekivao. To zna cijela nacija. Moraju me identificirati jer je raspisana potjernica", kazao je Mamić.

Ponovio je da će se na Sudu izjasniti da je protiv izručenja Republici Hrvatskoj.

"Na Sudu ću se izjasniti, reći tko sam, što sam i gdje sam. I to je to - vraćam se nazad", rekao je Mamić.

Mamićev odvjetnik Veljko Miljević kazao je novinarima da Mamić "nije niti priveden niti uhićen [...] već ide na službenu radnju koja je propisana Zakonom o međunarodnoj i privremenoj zaštiti".

Ne želi se vratiti u Hrvatsku

Prema zakonskoj proceduri, Mamić će biti priveden u Sud BiH, gdje bi esktradicijski sudac trebao utvrditi koje dokumente posjeduje.

Ukoliko ima validne dokumente o posjedovanju bosanskohercegovačkog državljanstva, Mamić sukladno zakonskim propisima neće do daljnjeg moći biti izručen Hrvatskoj.

Bosna i Hercegovina ima s Hrvatskom potpisan ugovor po kojem je u nekim slučajevima moguće izručenje osoba po tjeralici iz Hrvatske, moguća je i obnova postupka pred ovdašnjim sudom ili izdržavanje zatvorske kazne u BiH, ali sve zavisi od vrste kaznenog djela kao i vremena njegovog izvršenja.

Pored Zdravka Mamića osuđeni su njegov brat Zoran Mamić (četiri godine i 11 mjeseci), poreznik Milan Pernar (četiri godine i dva mjeseca) te bivši direktor NK Dinamo Damir Vrbanović (tri godine).

Mamić je nakon izrečene presude iz Međugorja poručio da se ne vraća u Hrvatsku te da će se iz Hercegovine "boriti" do pravomoćnosti presude.

Ured za suzbijanje korupcije i organiziranog kriminala (USKOK) tereti Mamića i ostaje za izvlačenje više od 15,44 milijuna eura iz Dinama te nanošenje štete državnom proračunu od 1,62 milijuna eura neobračunatog poreza i prireza.

Izvor: Al Jazeera i agencije